[pic] | KOMISIJA EVROPSKIH SKUPNOSTI |

Bruselj, 21.03.2006

COM(2006) 138 konč.

2006/0044 (AVC)

Predlog

SKLEP SVETA

o podpisu stabilizacijsko-pridružitvenega sporazuma med Evropskima skupnostma in njunimi državami članicami ter Republiko Albanijo v imenu Evropske skupnosti

Predlog

SKLEP SVETA IN KOMISIJE

o sklenitvi stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Albanijo na drugi strani

(PREDLOžILA KOMISIJA)

OBRAZLOŽITVENI MEMORANDUM

1. Priložena predloga sta pravna instrumenta za podpis in sklenitev stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Albanijo, v nadaljnjem besedilu Albanijo, na drugi strani, in sicer sta to: (i) predlog Sklepa Sveta za podpis sporazuma; (ii) predlog Sklepa Sveta in Komisije za sklenitev sporazuma.

2. Odnose Albanije z Evropsko skupnostjo trenutno zajema Sporazum o trgovinskem in gospodarskem sodelovanju, ki je bil podpisan maja 1992 in je začel veljati 4. decembra 1992.

3. Komisija je 6. junija 2001 sprejela poročilo Komisije Svetu o delu usmerjevalne skupine EU/Albanija na visoki ravni v zvezi s pripravami na pogajanja za sklenitev stabilizacijsko-pridružitvenega sporazuma z Albanijo (sklic COM(2001) 300). V poročilu je bilo ugotovljeno, da je možnost začetka pogajanj za sklenitev stabilizacijsko-pridružitvenega sporazuma najboljši način, da se ohrani zagon za politične in gospodarske reforme ter se Albanijo spodbudi, da ohrani svoj konstruktiven in blažilen vpliv v regiji. Na podlagi tega je Komisija v poročilu priporočila, naj se začnejo pogajanja za ta sporazum. Priporočilo Komisije Svetu v zvezi s pogajalskimi smernicami je bilo 10. decembra 2001 sprejeto in poslano Svetu. Svet je pogajalske smernice sprejel 21. oktobra 2002.

4. Komisija je pogajanja začela 31. januarja 2003 v Tirani. Stabilizacijsko-pridružitveni sporazum je bil po sedmih uradnih krogih pogajanj 18. februarja 2006 parafiran v Tirani.

5. V stabilizacijsko-pridružitvenem sporazumu so poudarjeni naslednji glavni elementi:

- zagotovitev političnega dialoga z Albanijo;

- določbe o tesnejšem regionalnem sodelovanju, vključno z možnostjo vzpostavitve območij proste trgovine med državami v regiji;

- možnost vzpostavitve območja proste trgovine med Skupnostjo in Albanijo v desetih letih po začetku veljavnosti tega sporazuma;

- določbe o pretoku delovne sile, svobodi ustanavljanja, opravljanju storitev, tekočih plačilih in pretoku blaga;

- zaveza Albanije, da svojo zakonodajo približa zakonodaji ES, zlasti na ključnih področjih notranjega trga;

- določbe o sodelovanju z Albanijo na številnih področjih, vključno s področjem pravosodja, svobode in varnosti;

- določbo o ustanovitvi Stabilizacijsko-pridružitvenega sveta, ki nadzoruje izvajanje tega sporazuma, Stabilizacijsko-pridružitvenega odbora in stabilizacijsko-pridružitvenega parlamentarnega odbora.

6. Stabilizacijsko-pridružitveni sporazum bo nadomestil Sporazum o trgovinskem in gospodarskem sodelovanju med Evropsko skupnostjo in Albanijo. Ugodnejše trgovinske koncesije, odobrene na podlagi Uredbe Sveta (ES) št. 2007/2000 z dne 18. septembra 2000 o uvedbi izjemnih trgovinskih ukrepov za države in ozemlja, ki sodelujejo ali so povezana s stabilizacijsko-pridružitvenim procesom Evropske unije, o spremembi Uredbe (ES) št. 2820/98 ter o razveljavitvi uredb (ES) št. 1763/1999 in (ES) št. 6/2000[1], se še naprej uporabljajo hkrati s stabilizacijsko-pridružitvenim sporazumom.

7. Komisija poziva Svet, naj odobri rezultate pogajanj, ki so potekala v posvetovanju s posebnim odborom, ustanovljenem v ta namen (tj. COWEB), in izvede postopka za podpis in sklenitev tega sporazuma na podlagi priloženih predlogov.

8. Postopka za podpis in sklenitev tega sporazuma sta za obe Skupnosti (Evropsko skupnost in Evropsko skupnost za atomsko energijo) različna:

a) za podpis je v prvem stavku prve alinee člena 300(2) Pogodbe ES predviden ločen sklep Sveta o podpisu sporazuma v imenu Evropske skupnosti; v okviru Pogodbe ESAE podobni akti niso potrebni.

b) za sklenitev sporazuma:

- Svet sporazum sklene v imenu Evropske skupnosti po prejemu privolitve Evropskega parlamenta na podlagi člena 310 Pogodbe;

- Svet odobri sporazum v imenu Evropske skupnosti za atomsko energijo na podlagi drugega odstavka člena 101 Pogodbe ESAE, sporazum pa potem sklene Komisija.

9. V skladu z zgoraj navedenim Komisija svet zaprosi, da (i) sprejme sklep o podpisu sporazuma v imenu Evropske skupnosti, (ii) sklene sporazum v imenu Evropske skupnosti in odobri sklenitev sporazuma z Euratomom.

Predpogoj za začetek veljavnosti tega sporazuma je, da vse države članice ta sporazum ratificirajo.

Predlog

SKLEP SVETA

o podpisu stabilizacijsko-pridružitvenega sporazuma med Evropskima skupnostma in njunimi državami članicami ter Republiko Albanijo v imenu Evropske skupnosti

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 310 v povezavi s prvim stavkom prvega pododstavka člena 300(2) Pogodbe,

ob upoštevanju predloga Komisije[2],

ob upoštevanju naslednjega:

1. Pogajanja z Republiko Albanijo o sklenitvi stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Albanijo na drugi strani so se zaključila.

2. Trgovinske določbe iz tega sporazuma so izjemne narave, povezane s politiko, ki se izvaja v okviru stabilizacijsko-pridružitvenega procesa, in za Evropsko unijo ne bodo pomenile precedensa v trgovinski politiki Skupnosti v zvezi s tretjimi državami, razen z državami zahodnega Balkana.

3. Ta sporazum, parafiran 18. februarja 2006, je treba ob upoštevanju njegove morebitne poznejše sklenitve podpisati v imenu Evropske skupnosti –

SKLENIL:

Edini člen

Predsednik Sveta je pooblaščen, da imenuje osebe, pooblaščene, da v imenu Evropske skupnosti podpišejo stabilizacijsko-pridružitveni sporazum med Evropskima skupnostma in njunimi državami članicami na eni strani ter Republiko Albanijo na drugi strani ob upoštevanju njegove morebitne poznejše sklenitve.

V Bruslju,

Za Svet

Predsednik

2006/0044 (AVC)

Predlog

SKLEP SVETA IN KOMISIJE

o sklenitvi stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Albanijo na drugi strani

SVET EVROPSKE UNIJE IN KOMISIJA EVROPSKIH SKUPNOSTI STA –

ob upoštevanju Pogodbe o ustanovitvi Evropske skupnosti in zlasti člena 310 v povezavi z zadnjim stavkom prvega pododstavka člena 300(2) in z drugim pododstavkom člena 300(3) Pogodbe,

ob upoštevanju Pogodbe o ustanovitvi Evropske skupnosti za atomsko energijo, zlasti drugega odstavka člena 101 Pogodbe,

ob upoštevanju predloga Komisije,

ob upoštevanju privolitve Evropskega parlamenta[3],

ob upoštevanju odobritve Sveta v skladu s členom 101 Pogodbe o ustanovitvi Evropske skupnosti za atomsko energijo,

ob upoštevanju naslednjega:

(1) Stabilizacijsko-pridružitveni sporazum med Evropskima skupnostma in njunimi državami članicami na eni strani ter Republiko Albanijo na drugi strani je bil ob upoštevanju njegove morebitne poznejše sklenitve podpisan v imenu Evropske skupnosti v [Bruslju/Luxembourgu] dne […] 2006 v skladu s Sklepom Sveta št. […]/[…]/ES z dne […][4].

(2) Trgovinske določbe iz tega sporazuma so izjemne narave, povezane s politiko, ki se izvaja v okviru stabilizacijsko-pridružitvenega procesa, in za Evropsko unijo ne bodo pomenile precedensa v trgovinski politiki Skupnosti v zvezi s tretjimi državami, razen z državami zahodnega Balkana.

(3) Ta sporazum je treba odobriti –

SKLENILA:

Člen 1

Stabilizacijsko-pridružitveni sporazum med Evropskima skupnostma in njunimi državami članicami na eni strani ter Republiko Albanijo na drugi strani, priloge in protokoli, priloženi k temu sporazumu, ter skupne izjave in izjava Skupnosti, priložene k sklepni listini, se odobrijo v imenu Evropske skupnosti in Evropske skupnosti za atomsko energijo.

Besedila, omenjena v prvem odstavku, so priložena temu sklepu.

Člen 2

1. Stališče, ki ga mora zavzeti Skupnost v okviru Stabilizacijsko-pridružitvenega sveta in Stabilizacijsko-pridružitvenega odbora, ko slednjega Stabilizacijsko-pridružitveni svet pooblasti za delovanje, določi Svet na predlog Komisije ali, kadar je to ustrezno, Komisija v skladu z ustreznimi določbami pogodb.

2. Predsednik Sveta v skladu s členom 117 stabilizacijsko-pridružitvenega sporazuma predseduje Stabilizacijsko-pridružitvenemu svetu. Predstavnik Komisije predseduje Stabilizacijsko-pridružitvenemu odboru v skladu s poslovnikom tega odbora.

3. Svet oziroma Komisija se za vsak posamezen primer posebej odločita glede objave sklepov Stabilizacijsko-pridružitvenega sveta in Stabilizacijsko-pridružitvenega odbora v Uradnem listu Evropske unije .

Člen 3

Predsednik Sveta je pooblaščen, da imenuje osebe, pooblaščene, da v imenu Evropske skupnosti deponirajo listino o odobritvi, predvideno v členu 135 tega sporazuma. Predsednik Komisije navedeno listino deponira v imenu Evropske skupnosti za atomsko energijo.

V Bruslju,

Za Svet Za Komisijo

Predsednik Predsednik

[1] UL L 240, 23.9.2000, str. 1. Uredba, kakor je bila nazadnje spremenjena z Uredbo (ES) št. 1946/2005 (UL L 312, 29.11.2005, str. 1).

[2] UL C , , str. .

[3] UL C , , str. .

[4] UL C , , str. .